
RAPORT

asupra propunerii legislative pentru modificarea şi completarea Legii nr.157 din 14 mai 2004 privind instituirea bursei speciale "Guvernul României" pentru formarea managerilor din sectorul public
 (Pl.x. 481/2006)

1. În conformitate cu prevederile art. 95 din Regulamentul Camerei Deputaţilor, republicat, cu adresa nr.PL.X.481/22 mai 2006, Comisia pentru învăţământ, ştiinţă, tineret şi sport a primit, spre dezbatere şi avizare, în fond, propunerea legislativă pentru modificarea şi completarea Legii nr.157 din 14 mai 2004 privind instituirea bursei speciale "Guvernul României" pentru formarea managerilor din sectorul public (Pl.x. 481/2006).


La întocmirea raportului Comisia a avut în vedere avizele primite de la Comisia pentru buget, finanţe şi bănci, Comisia juridică, de disciplină şi imunităţi, avizul Consiliului Legislativ, precum şi Punctul de vedere al Guvernului.

Propunerea legislativă vizează modificarea şi completarea Legii nr. 157/2004 privind bursa specială „Guvernul României” pentru formarea managerilor din sectorul public, în vederea protejării beneficiarilor bursei speciale, în situaţia în care, la întoarcerea în ţară, nu există suficiente posturi vacante, potrivit pregătii acestora.

2. În raport de obiectul şi conţinutul său, propunerea legislativă face parte din categoria legilor ordinare, potrivit prevederilor art. 73 din Constituţia României, republicată.


3. La lucrările Comisiei au fost prezenţi un număr de 18 deputaţi, din totalul de 27 membri ai Comisiei. La dezbaterea propunerii legislative au participat ca invitaţi, în conformitate cu prevederile art. 54 şi 55 din Regulamentul Camerei Deputaţilor, republicat: domnul Vasile Năstăsescu – director general, Ministerul Educaţiei şi Cercetării; doamna deputat Cornelia Ardelean – iniţiator.

4. Propunerea legislativă a fost respinsă de Senat în şedinţa din 11 mai 2006. 


Conform art. 75 alin.(1) şi (3) din Constituţia României, republicată, Camera Deputaţilor este Cameră decizională.

În urma dezbaterii, în şedinţa din 22 iunie 2006, Comisia, cu 14 voturi pentru respingere, 3 voturi împotriva respingerii şi o abţinere,  propune Plenului respingerea propunerii legislative, din următoarele motive:

- prin lege nu se pot impune condiţii contractuale; în cazul unui contract, dacă una din cele două părţi nu respectă clauzele contractuale, aceasta plăteşte daunele;

- nu sunt necesare prevederi suplimentare cu privire la momentul încetării contractului, acest lucru fiind prevăzut în contract;

- creează discriminare;


- reglementările în vigoare vizează componenta exclusiv publică, atât din punctul de vedere al domeniilor vizate, statutului juridic al beneficiarilor şi al fondurilor necesare alocate, ceea ce nu poate justifica o eventuală orientare spre domeniul privat a beneficiarilor.

